ลุ้นศก.มะกันดันน้ำมันทุบสถิติ9เดือน
คาดปัจจัยอิหร่านทำน้ำมันแพงทั้งปี-นักลงทุนลุ้นศก.สหรัฐขยับดันกำลังซื้อ-กำลังผลิตเพิ่ม
25 ก.พ. 2555

คาดปัจจัยอิหร่านทำน้ำมันแพงทั้งปี-นักลงทุนลุ้นศก.สหรัฐขยับดันกำลังซื้อ-กำลังผลิตเพิ่ม
ปัจจัยลบผสมปัจจัยบวกรุมเร้า ดันราคาน้ำมันพุ่งต่อเนื่องแตะระดับสูงสุดรอบ 9 เดือน ทองขยับเพิ่มอีก 15 เหรียญ 
ราคาน้ำมันดิบเวสต์เทกซัส งวดส่งมอบเดือน เม.ย. ในกระดานซื้อขายอิเล็กทรอนิกส์ที่ตลาดไนเมกซ์ สหรัฐ วันที่ 24 ก.พ. ทะยานขึ้นทุบสถิติสูงสุดครั้งใหม่ในรอบ 9 เดือน โดยขึ้นอีก 59 เซนต์ ไปแตะที่ระดับ 108.42 เหรียญสหรัฐต่อบาร์เรล เนื่องจากสัญญาณบวกทางเศรษฐกิจที่ดีขึ้นในสหรัฐ และความเชื่อมั่นที่เพิ่มขึ้นในเยอรมนี ประกอบกับสัญญาณลบความตึงเครียดปัญหานิวเคลียร์อิหร่านที่ยังไม่คลี่คลาย
ด้านสัญญาซื้อขายน้ำมันดิบล่วงหน้าปิดตลาดวันที่ 23 ก.พ. ที่นิวยอร์ก ปรับตัวขึ้น 1.55 เหรียญสหรัฐ ไปปิดที่ 107.83 เหรียญสหรัฐต่อบาร์เรล ส่วนน้ำมันดิบเบรนต์ ตลาดลอนดอน ปรับตัวขึ้น 55 เซนต์ ไปปิดที่ 124.17 เหรียญสหรัฐต่อบาร์เรล 
ขณะที่ราคาทองคำในตลาดโคเมกซ์ สหรัฐ งวดส่งมอบเดือน เม.ย. ก็ปรับตัวขึ้นอีก 15 เหรียญสหรัฐ ไปอยู่ที่ 1,786.30 เหรียญสหรัฐต่อออนซ์ ซึ่งเป็นการปรับตัวขึ้นวันที่สามติดต่อกัน เนื่องจากนักลงทุนมองว่าเป็นการลงทุนที่ยังมีเสถียรภาพ และพักความเสี่ยงจากการลงทุนอื่นๆ 
ทั้งนี้ กระทรวงแรงงานสหรัฐ เปิดเผยว่า อัตราผู้ขอรับสิทธิประโยชน์จากการว่างงานเมื่อสัปดาห์ที่แล้วยังคงที่ไม่เปลี่ยนแปลง ขณะที่ตัวเลขเฉลี่ย 4 สัปดาห์ ก็ถือเป็นตัวเลขที่ต่ำสุดในรอบ 4 ปีด้วย ซึ่งนักลงทุนเชื่อมั่นในสภาพเศรษฐกิจสหรัฐว่าจะมีกำลังซื้อดีขึ้น 
แม้ว่าในอีกด้านหนึ่งนั้น กระทรวงพลังงานสหรัฐจะเปิดเผยตัวเลขความต้องการน้ำมันเมื่อสัปดาห์ที่แล้ว ซึ่งลดลง 6.7% เมื่อเทียบกับช่วงเดียวกันของปีก่อนหน้าก็ตาม
นอกจากนี้ นักลงทุนยังได้รับสัญญาณบวกจากดัชนีความเชื่อมั่นของภาคธุรกิจในเยอรมนี เขตเศรษฐกิจหมายเลข 1 ในยุโรป ที่ปรับตัวดีขึ้นในเดือน ก.พ. และยังเป็นระดับที่ดีที่สุดในรอบ 7 เดือนด้วย โดยนักลงทุนเชื่อว่าเยอรมนีจะไม่ได้รับผลกระทบจากวิกฤตหนี้กรีซรุนแรงเท่าใดนัก 
เอพี รายงานว่า ราคาน้ำมันได้ไต่ระดับขึ้นจากระดับ 96 เหรียญสหรัฐต่อบาร์เรล เมื่อช่วงต้นเดือน ก.พ.นี้ ท่ามกลางความกังวลมากขึ้นเกี่ยวกับโครงการนิวเคลียร์ของอิหร่าน และความกังวลว่ากำลังการผลิตน้ำมันของโลกจะได้รับผลกระทบ นักวิเคราะห์บางรายคาดว่ามาตรการคว่ำบาตรทางเศรษฐกิจของสหรัฐและสหภาพยุโรป และมาตรการตอบโต้ของอิหร่านจะทำให้ราคาน้ำมันขยับสูงขึ้นตลอดทั้งปีนี้